Nuwe reël: Lak laer of word gestraf | Netwerk24
26 Julie 2018 15:44
Die Engelse Rugbyunie (RFU) gaan ’n nuwe duikslag-reël in een van sy laer ligas, die Kampioenskapsbeker-reeks, op die proef stel.
Ingevolge die nuwe reël, wat die Engelse Rugbyunie in een van sy kompetisies op die proef gaan stel, sal dié duikslag wettig wees. Foto: Getty Images
Ingevolge die nuwe reël sal ’n wettige duikslag slegs plaasvind as ’n speler niks hoër as die lyn van sy oksels platgetrek word nie. Die huidige reël laat ’n speler toe om ’n teenstander so hoog as die lyn van sy skouers te lak.
Dié proefreël volg op navorsing oor rugbybeserings wat die RFU laat doen het. Dít het bevind dat 47% van alle beserings tydens duikslae opgedoen word.
Die nuwe reël sal in al 43 ligawedstryde van die Kampioenskapsbeker, asook in die uitkopwedstryde van krag wees.
“Ons glo deur die hoogte van ’n duikslag te verlaag, sal dit voordele vir die verdediger én die baldraer inhou,” sê Nigel Mellville, direkteur van beroepsrugby by die RFU.
“Die data wat ons in die Kampioenskapsbeker sal kan versamel, sal ons die geleentheid bied om vas te stel of ’n laer duikhoogte ’n positiewe impak op elite vlak in senior rugby kan hê. Indien wel, sal ons ons benadering tot die vermindering van harsingskudding en ander beserings kan aanpas.”
’n Duikslag soos dié, om die skouers van die baldraer, sal onwettig wees ingevolge die Engelse Rugbyunie se nuwe proefreël. Foto: Getty Images
Dié proefneming word met die samewerking van Wêreldrugby gedoen. Die spel se internasionale beheerliggaam het dié reëlwysiging reeds in Mei, in die o.20-Wêreldtoernooi, op die proef gestel en sal weer so maak wanneer die o.20-Trofeetoernooi in Augustus beslis word.
Volgens Bill Beaumont, voorsitter van Wêreldrugby, wil sy organisasie sy benadering tot die voorkoming van beserings op feite grond en sal die terugvoer wat hulle van die RFU gaan kry, van groot waarde wees.
Die hoofde van Engelse tweedeliga-klubs, direkteurs van rugby, afrigters en senior spelerverteenwoordigers sal almal op 5 Augustus vergader om seker te maak hulle is behoorlik voorbereid vir die reëlwysiging. – Reuters
Meer oor: Rfu | Rugbyreëls | Engelse Rugbyunie
‘Rugbyreëls baie verminder in 2018’